**Έκθεση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί Αναπτύξεως Ηλεκτρισμού (Τροποποιητικός) Νόμος του 2023»**

**Παρόντες:**

Κυριάκος Χατζηγιάννης, πρόεδρος Κώστας Κώστα

Αβέρωφ Νεοφύτου Χρύσης Παντελίδης

Νίκος Σύκας Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε την πιο πάνω πρόταση νόμου, η οποία κατατέθηκε στη Βουλή από τον πρόεδρό της κ. Κυριάκο Χατζηγιάννη, βουλευτή εκλογικής περιφέρειας Αμμοχώστου, σε τρεις συνεδρίες της, που πραγματοποιήθηκαν στις 26 Σεπτεμβρίου και στις 3 και 10 Οκτωβρίου 2023.

Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας, της Ρυθμιστικής Αρχής Ενέργειας Κύπρου (ΡΑΕΚ), της Αρχής Ηλεκτρισμού Κύπρου (ΑΗΚ), του Διαχειριστή Συστήματος Μεταφοράς Κύπρου, της Συντεχνίας Επιστημονικού Προσωπικού Αρχής Ηλεκτρισμού Κύπρου (ΣΕΠΑΗΚ), της Συντεχνίας Υπαλλήλων Βάρδιας Αρχής Ηλεκτρισμού Κύπρου (ΣΥΒΑΗΚ), της Ελεύθερης Παγκύπριας Οργάνωσης Προσωπικού Αρχής Ηλεκτρισμού (ΕΠΟΠΑΗ) και της Συντεχνίας Ημικρατικών, Δημοτικών και Κοινοτικών Εργατοϋπαλλήλων Κύπρου (ΣΗΔΗΚΕΚ-ΑΗΚ).

Σημειώνεται ότι στο στάδιο της εξέτασης της πρότασης νόμου παρευρέθηκαν επίσης τα μέλη της επιτροπής κ. Γιαννάκης Γαβριήλ, Ανδρέας Πασιουρτίδης και Πανίκος Λεωνίδου.

Σκοπός του προτεινόμενου νόμου είναι η τροποποίηση του περί Αναπτύξεως Ηλεκτρισμού Νόμου, ώστε να ρυθμιστεί η εξουσία της ΑΗΚ να εκδίδει κανονισμούς αναφορικά με ζητήματα που αφορούν τα μέλη του προσωπικού της τα οποία επιθυμούν να μεταφερθούν στον Διαχειριστή Συστήματος Μεταφοράς Κύπρου (στο εξής «ο Διαχειριστής») και να καταστούν μέλη του προσωπικού αυτού.

Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση της πρότασης νόμου σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση αυτών ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Κατά τη συζήτηση της πρότασης νόμου, οι εκπρόσωποι της ΑΗΚ συμφώνησαν με τους σκοπούς και τις επιδιώξεις της. Ωστόσο, για να επιτευχθεί η εύρυθμη υλοποίηση των επιδιώξεων αυτών, εισηγήθηκαν τα ακόλουθα:

1. Την επέκταση της προβλεπόμενης στην πρόταση νόμου προθεσμίας για την έκδοση των απαιτούμενων κανονισμών από την ΑΗΚ από δύο μήνες σε πέντε μήνες από την έναρξη της ισχύος του προτεινόμενου νόμου. Η εν λόγω επέκταση κρίθηκε σκόπιμη, λόγω του ότι η διαδικασία έκδοσης κανονισμών ακολουθεί πολλά στάδια μέχρι την κατάθεσή τους στη Βουλή, όπως μεταξύ άλλων η διαβούλευση με τους εμπλεκόμενους φορείς και η νομοτεχνική επεξεργασία από τη Νομική Υπηρεσία.
2. Τη διασφάλιση όπως ο Διαχειριστής θα καταβάλει αναδρομικά ως συγχρηματοδοτούσα επιχείρηση τις απαιτούμενες εισφορές για τα μέλη του προσωπικού της ΑΗΚ που θα καταστούν μέλη του προσωπικού του στα ταμεία του προσωπικού της ΑΗΚ τα οποία προβλέπονται στο άρθρο 83(4) του περί Ρύθμισης της Αγοράς Ηλεκτρισμού Νόμου και στα οποία θα παραμείνουν μέλη από την ημερομηνία μεταφοράς τους στον Διαχειριστή σύμφωνα με τις διατάξεις του άρθρου 83(4)(β) του εν λόγω νόμου.
3. Την εφαρμογή των διατάξεων του περί Απόσπασης Υπαλλήλων της Δημόσιας Υπηρεσίας και των Οργανισμών Δημοσίου Δικαίου Νόμου για σκοπούς απόσπασης του προσωπικού της ΑΗΚ στον Διαχειριστή, ώστε να αποφευχθεί η χρονοβόρα διαδικασία τροποποίησης των υφιστάμενων κανονισμών. Ως εκ τούτου, σε αυτή την περίπτωση οι αναφορές που προβλέπονται στην πρόταση νόμου στο άρθρο 60(4) του περί Ρύθμισης της Αγοράς Ηλεκτρισμού Νόμου καθίστανται περιττές και πρέπει να απαλειφθούν.

Ο εκπρόσωπος της ΡΑΕΚ εξέφρασε τη διαφωνία του με την εισήγηση για επέκταση της προθεσμίας έκδοσης των σχετικών κανονισμών, καθότι, όπως επισήμανε, θα προκαλέσει περαιτέρω καθυστέρηση στην εφαρμογή του περί Ρύθμισης της Αγοράς Ηλεκτρισμού Νόμου. Αντ’ αυτού, εισηγήθηκε τη συμπερίληψη πρόνοιας σύμφωνα με την οποία, σε περίπτωση παράλειψης έκδοσης των σχετικών κανονισμών μέχρι συγκεκριμένη προθεσμία που θα συμφωνηθεί, η εξουσία έκδοσής τους να μεταφέρεται στον Υπουργό Ενέργειας, Εμπορίου και Βιομηχανίας.

Η εκπρόσωπος της Νομικής Υπηρεσίας εξέφρασε επιφυλάξεις σε σχέση με την πιο πάνω εισήγηση της ΡΑΕΚ και επισήμανε το ενδεχόμενο όπως οι κανονισμοί χαρακτηριστούν ως ultra vires από το Δικαστήριο. Η ίδια εισηγήθηκε όπως, σε περίπτωση μη έγκαιρης έκδοσης των κανονισμών από την ΑΗΚ, την εξουσία έκδοσής τους να την έχει το Υπουργικό Συμβούλιο και παράλληλα να προστεθεί πρόνοια σύμφωνα με την οποία να διασφαλίζεται η εγκυρότητα των υφιστάμενων κανονισμών που έχουν εκδοθεί μέχρι σήμερα δυνάμει των διατάξεων του ισχύοντος νόμου και πριν από την εφαρμογή του προτεινόμενου νόμου.

Περαιτέρω, σε σχέση με την εισήγηση της ΑΗΚ όπως εξασφαλιστούν ρητά τα κεκτημένα δικαιώματα του προσωπικού της που θα επιλέξει να ενταχθεί στο προσωπικό του Διαχειριστή, η εκπρόσωπος της Νομικής Υπηρεσίας εισηγήθηκε τη βελτίωση της σχετικής πρόνοιας, ώστε αυτή να συνάδει με τις διατάξεις του άρθρου 83(4) του περί Ρύθμισης της Αγοράς Ηλεκτρισμού Νόμου. Ειδικότερα, σύμφωνα με τις διατάξεις αυτές, η διαδικασία μεταφοράς των δικαιωμάτων και ωφελημάτων των εν λόγω μελών του προσωπικού της ΑΗΚ θα καθοριστεί με διάταγμα του αρμόδιου υπουργού.

Οι εκπρόσωποι της ΑΗΚ και της ΡΑΕΚ συμφώνησαν με αμφότερες τις εισηγήσεις της εκπροσώπου της Νομικής Υπηρεσίας.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη τα πιο πάνω, αποφάσισε να επιφέρει στο κείμενο της πρότασης νόμου τις ακόλουθες μεταξύ άλλων τροποποιήσεις:

1. Την επέκταση της προβλεπόμενης στην πρόταση νόμου προθεσμίας για την έκδοση των απαιτούμενων κανονισμών από την ΑΗΚ από δύο μήνες σε τέσσερις μήνες από την έναρξη της ισχύος του προτεινόμενου νόμου.
2. Την προσθήκη πρόνοιας με την οποία θα προβλέπεται η εξουσία του Υπουργικού Συμβουλίου να εκδίδει τους πιο πάνω σχετικούς κανονισμούς σε περίπτωση παράλειψης της ΑΗΚ να προβεί στην έκδοση αυτών εντός της προαναφερθείσας προθεσμίας των τεσσάρων μηνών.
3. Την προσθήκη πρόνοιας σύμφωνα με την οποία οι κανονισμοί που έχουν εκδοθεί δυνάμει των διατάξεων του υφιστάμενου νόμου και οι οποίοι βρίσκονται σε ισχύ κατά την ημερομηνία έναρξης της ισχύος του προτεινόμενου νόμου θα παραμείνουν σε ισχύ μέχρι την τροποποίηση ή αντικατάστασή τους, νοουμένου ότι δεν θα συγκρούονται με τις πρόνοιες του προτεινόμενου νόμου.
4. Την προσθήκη πρόνοιας σύμφωνα με την οποία, μέχρι να εκδοθούν οι απαραίτητοι κανονισμοί και να εφαρμοστεί η διαδικασία μεταφοράς των ωφελημάτων και/ή δικαιωμάτων των μελών του προσωπικού της ΑΗΚ που θα επιλέξουν να μεταφερθούν με βάση σχετικό διάταγμα στον Διαχειριστή και να καταστούν μέλη του προσωπικού αυτού, θα συνεχίσουν να απολαμβάνουν τα κεκτημένα δικαιώματά τους στη βάση των όρων εργοδότησής τους στην ΑΗΚ κατά την ημερομηνία μεταφοράς τους στον Διαχειριστή.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση της πρότασης νόμου σε νόμο όπως αυτή έχει διαμορφωθεί σύμφωνα με πιο πάνω.

17 Οκτωβρίου 2023

Αρ. Φακ.: 23.02.064.**082**-2023

ΑΔ/ΧΧΡ/ΘΚ